FAU Ormåsen skole

Øvre Eiker kommune Vestfossen 10/3-11

Stasjonsgata

3300 Hokksund

**Merknader i forbindelse med Offentlig ettersyn - reguleringsplan for samleveg og aktivitetsområde i Ormåsen**

FAU stiller seg undrende til at Øvre Eiker kommune ikke viser tegn til å lytte til beboerne på Ormåsen i denne saken. Kommunen har ved gjentatte anledninger blitt gjort oppmerksomme på den massive motstanden mot denne planen. Ved to anledninger er det utført en underskriftskampanje som viser at ca 90 % av innbyggerne er motstandere av denne løsningen. Vi mener det er fullt mulig å starte utbygging på B6 i påvente av en mer helhetlig plan for Ormåsen hvor innbyggerne får anledning til å bli med på planleggingen av sitt nærområde. Her påpekes det at det ville vært en fordel med et allmøte før planarbeid startes, slik at alle innspill kan bli drøftet og man slipper en strøm av klager og misnøye i etterkant.

FAU vil påpeke at de unike områdene i forbindelse med oppvekstsenteret, ikke vil fungere som i dag, hvis planen blir vedtatt. Vi frykter at planen vil resultere i mindre bruk av naturområdene i skolesammenheng, da det kreves økte ressurser for å ivareta sikkerheten til elevene med en vei gjennom området. Dette krever høyst sannsynlig flere lærere/voksne enn det brukes per i dag i forbindelse med uteskoleaktiviteter.

En annen sak er hvordan kommunen tenker å løse kapasitetsproblemene ved Ormåsen skole i forbindelse med den planlagte utbygningen. Skolen er per dags dato ikke i stand til å ta imot flere elever uten å utvide. Dette bør med i planen slik at dette er på plass før en eventuell befolkningsvekst på Ormåsen. Norske lover sier at barn bør plasseres i den nærmeste oppvekst institusjon som finnes.

Vi krever at det gjøres noe med skoleveien til de som bor i Jungerveien før ringveien blir påbegynt. Denne er ikke i dag en sikker skolevei og tåler ikke en økning i trafikkmengden uten at det anlegges adskilt gang- og sykkelvei i forhold til de barna som må gå denne veien til og fra skolen. Dette er også en vei hvor fartsgrensen er 60 km.

Alle steder hvor det er naturlig for barna å krysse vegen, Jungerveien eller Ormåsenveien, skal det anlegges en trygg og godt merket overgang i henhold til gjeldene regelverk.

Vi stiller oss også svært kritisk til at den planlagte parkeringsplassen (PP2) blir liggende på innsiden av krysningspunktet fra Beversvingen. Her er det snakk om sikkerheten til barn som skal krysse denne veien til- og fra skolen. PP2 burde helt klart ha ligget mellom krysset Ormåsenveien/Jungerveien og avkjøringen til Junger før feltet B7. En støyskjerm langs Beversvingen vil gjøre krysning av veien enda farligere enn den er i dag med hensyn til barnas overblikk.

Når det er nødvendig med en støyskjerm langs et boligfelt midt oppe i skogen, mener vi at det er noe galt med prosjektet. Det burde vært sett på en helhetlig utvikling av Ormåsen og ikke bare på hva som skal til for å utløse nye byggefelt. En helhetlig utvikling ble også etterspurt av Fylkesmannen under Merknader offentlig ettersyn - Kommuneplanen 2006 – 2018, lagt frem for kommuneplanutvalget i B-sak med utvalgssaksnr 8/06.

I forbindelse med de planlagte overganger av ringveien, understrekes det at utformingen av disse vil være av avgjørende betydning for bruken. Skal de fungere også sommerstid bør de utformes slik at det er naturlig å velge disse.

Når det gjelder aktivitetsområdet myra, ble det på forhånd lovet en utredning/undersøkelse av myra. Dette har ikke blitt gjort og det synes svært urimelig å overlate dette til de ildsjeler som måtte ha lyst til å utnytte området til ulike formål. Dette er noe kommunen bør ta det fulle og hele ansvar for og gjennomføre før startsignal blir gitt. Det er kjent at myra er svært dyp enkelte steder og sannsynligvis ikke egnet til å bygge noe på. Dette burde vært avklart i et reguleringsarbeide, slik at det ikke skapes falske forhåpninger om muligheter det ikke er økonomisk forsvarlig å gjennomføre.

Det stilles også spørsmål ved utredninger vedrørende biologisk mangfold pkt 4.9 i forslag til bestemmelser.

*4.9 Salamander. Før det gis tillatelse til tiltak på felt for idrettsanlegg og PP2 skal det dokumenteres at tiltaket ikke kommer i konflikt med registrerte salamanderdammer. Ved konflikt skal det redegjøres for og gjennomføres avbøtende tiltak som sikrer fortsatt gode levevilkår for salamanderen.*

Dette burde også gjelde for den planlagte veien, da veien fører til at salamanderhabitater blir oppstykket. Dette medfører at populasjoner blir isolert. Isolerte populasjoner vil stå i fare for å dø ut som følge av innavl. I tillegg vil isolasjon hindre salamandere i å emigrere til nye habitater og danne grunnlaget for nye populasjoner (Strand 2010).

Med hilsen

FAU Ormåsen skole v/

Yngvar Bekkevold